ছাত্রাবস্থায়ই সৈয়দ হকের প্রথম উপন্যাস ’দেয়ালের দেশ’ প্রকাশিত হয়। ১৯৫৪ সালে তাঁর প্রথম গল্পগ্রন্থ ‘তাস’ প্রকাশের পর তৎকালীন পূর্ব পাকিস্তানের সাহিত্যাঙ্গণে তিনি স্থায়ী আসন তৈরি করে নেন। এরপর একে একে প্রকাশিত হয় ‘শীত বিকেল’, ‘রক্তগোলাপ’, ‘আনন্দের মৃত্যু’, ‘প্রাচীন বংশের নিঃস্ব সন্তান’, ‘জলেশ্বরীর গল্পগুলোসহ বিচিত্র বিষয়ের গভীর জীবনঘনিষ্ঠ রচনা। তার গুরুত্বপূর্ণ উপন্যাসগুলোর মধ্যে রয়েছে ‘এক মহিলার ছবি’, ‘নীল দংশন’, ‘খেলারাম খেলে যা’, ‘বৃষ্টি ও বিদ্রোহীগণ’, 'তুমি সেই তরবারি', 'নিষিদ্ধ লোবান' ইত্যাদি। ছোটদের জন্য লেখা 'সীমান্তে সিংহাসন', ‘আবু বড় হয়’ ও ‘হাডসনের বন্ধু’ বিপুল পাঠকপ্রিয়তা পেয়েছে। তার অতুলনীয় কাব্যনাট্য ‘পায়ের আওয়াজ পাওয়া যায়’ ও ‘নূরলদীনের সারাজীবন’ বাংলা সাহিত্যে নক্ষত্রের মতো জ্বল জ্বল করছে।